CELEX: C2006/108/01
Language: et
Date: 2006-05-06 00:00:00
Title: Kohtuasi C-66/06:  6. veebruaril 2006  esitatud hagi — Euroopa Ühenduste Komisjon versus Iirimaa

6.5.2006   
            
            
               ET
            
            
               Euroopa Liidu Teataja
            
            
               C 108/1
            
         6. veebruaril 2006 esitatud hagi — Euroopa Ühenduste Komisjon versus Iirimaa
   (Kohtuasi C-66/06)
   (2006/C 108/01)
   Kohtumenetluse keel: inglise
   Pooled
   
      Hageja: Euroopa Ühenduste Komisjon (esindajad: F. Simonetti, X. Lewis, F. Louis ja C. O'Daly),
   
      Kostja: Iirimaa
   Hageja nõuded
   
               —
            
            
               tuvastada, et kuna Iirimaa ei ole vastu võtnud kõiki keskkonnamõju hindamise direktiivi (85/337/EMÜ) artikli 2 lõikes 1, artikli 4 lõigetes 2, 3 ja 4 ette nähtud meetmeid, tagamaks, et keskkonda oluliselt mõjutada võivatel projektidel, mis kuuluvad direktiivi II lisas loetletud klassidesse 1 a, b, c ja f, peab olema tegevusluba ning et nende mõju hinnatakse keskkonnamõju hindamise direktiivi artiklite 5-10 kohaselt, siis on Iirimaa rikkunud sellest direktiivist tulenevaid kohustusi; ja
            
         
               —
            
            
               mõista kohtukulud välja Iirimaalt.
            
         Väited ja peamised argumendid
   Ühtsete ja absoluutsete künniste kasutamine projektide mahu hindamisel
   Komisjon leiab, et asjaomased Iirimaa õigus- ja haldusnormid on ebapiisavad osas, milles ei nähta ette keskkonnamõju hindamise direktiivi (85/337/EMÜ) II lisas loetletud klassidesse 1 a, b, c ja f kuuluvate projektide suhtes tõhusaid meetmeid, saavutamaks keskkonnamõju hindamise direktiivi artikli 2 lõikes 1 ning artikli 4 lõigetes 2 ja 3 ette nähtud eesmärke.
   Artikli 4 lõige 2 võimaldab liikmesriikidel otsustada, kas juhtumipõhiselt või “liikmesriigi kehtestatud kriteeriumite ja/või künniste” alusel, milliste II lisas loetletud projektide keskkonnamõju tuleb hinnata. Olenemata liikmesriigi kohaldatavast täpsustamise viisist peab viimane vastama artikli 4 lõike 3 nõuetele, st tuleb võtta arvesse direktiivi III lisas nimetatud kriteeriume. Need valikukriteeriumid hõlmavad näiteks kriteeriume nagu projekti maht, koosmõju teiste projektidega, asukoht, asjaomase geograafilise piirkonna keskkonnatundlikkus ning maastiku ajalooline, kultuuriline ja arheoloogiline olulisus.
   Iirimaa on direktiivi II lisas loetletud klassidesse kuuluvaid projekte käsitlevates asjaomastes ülevõtvates õigus- ja haldusnormides aga kehtestanud ühtsed ja absoluutsed künnised, mis ei võimalda võtta arvesse asjaomase projekti teisi omadusi.
   Laiaulatuslik kalakasvatus
   Kalakasvatusprojekti puhul tunduvad asjaomased ülevõtvad õigus- ja haldusnormid võimaldavat keskkonnamõju hindamist juhul, kui “minister leiab, et kalakasvatusprojekt võib avaldada olulist keskkonnamõju”. Nimetatud sätted ei viita aga valikukriteeriumitele, mis on ette nähtud keskkonnamõju hindamise direktiivi III lisas. Seega ei ole minister otseselt kohustatud võtma arvesse sellise kalakasvatuse võimalikku asukohta ega teisi valikukriteeriume, et täpsustada, kas keskkonnamõju hindamine on vajalik.
   Komisjon märgib, et Iirimaa tunnistab kalakasvatusprojektide puhul vajadust viidata otseselt III lisas märgitud valikukriteeriumitele. Samas ole komisjonile teada olevalt vastavasisulisi muutmissätteid vastu võetud või teavitatud nende vastuvõtmisest.